               EUROPSKA KOMISIJA
            Brussels, 21.11.2017
            COM(2017) 672 final
            2017/0306(NLE)
            Prijedlog
            UREDBE VIJEĆA
            o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2018.

               OBRAZLOŽENJE

               1.KONTEKST PRIJEDLOGA

               ·Razlozi i ciljevi prijedloga

               Uredbom (EZ) br. 1380/2013 Europskog parlamenta i Vijeća o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ nastoji se osigurati da se živi vodeni resursi iskorištavaju u skladu s održivim gospodarskim, ekološkim i društvenim uvjetima. Važan instrument u tom pogledu jest godišnje utvrđivanje ribolovnih mogućnosti.

               Cilj je ovog prijedloga utvrditi ribolovne mogućnosti za države članice za 2018. u pogledu komercijalno najvažnijih ribljih stokova u Crnome moru.

               Za stok papaline prijedlog se temelji na znanstvenom savjetu za autonomnu kvotu kako bi se zadržala trenutačna razina ribolovne smrtnosti.

               Za stok oblića prijedlog se temelji na TAC-u i kvotama utvrđenima u Preporuci GFCM-a (GFCM/41/2017/4) o višegodišnjem planu upravljanja ribolovom oblića u geografskom potpodručju 29 (Crno more).

               ·Opći kontekst

               ·Kontekst prijedloga utvrđen je u Komunikaciji Komisije o savjetovanju o ribolovnim mogućnostima za 2018. (COM(2017) 368 final).

               ·Ribolovne mogućnosti trebalo bi utvrditi u skladu s člankom 16. stavkom 1. (u pogledu načela relativne stabilnosti) i člankom 16. stavkom 4. (u pogledu ciljeva zajedničke ribarstvene politike i pravila utvrđenih višegodišnjim planovima).

               Stokovi u Crnome moru koje iskorištavaju Bugarska i Rumunjska dijele se s državama izvan EU-a, npr. s Turskom, Ukrajinom, Gruzijom i Ruskom Federacijom. Međutim, do 2016. na regionalnoj razini između država članica EU-a i država izvan EU-a nisu utvrđeni ukupni dopušteni ulovi (TAC). Svake godine od 2008. Europska unija utvrđuje autonomne kvote za stokove oblića i papaline kako bi osigurala primjenu propisa zajedničke ribarstvene politike (ZRP).

               STECF je na zasjedanju u rujnu 2017. iznio znanstveni savjet o ribolovnim mogućnostima u Crnome moru za 2018.

               Ribarstvo koje iskorištava stokove papaline od velike je društveno-gospodarske važnosti za države uz obalu Crnog mora. Prema procjeni Znanstvenog, tehničkog i gospodarskog odbora za ribarstvo (STECF) za razdoblje 2015. – 2016., udio država članica EU-a u ulovu papaline u Crnome moru iznosio je 4 % službeno prijavljenih iskrcavanja u 2014., 14 % u 2013. i 9 % u 2012. Prema izvješću sa sastanka Opće komisije za ribarstvo Sredozemlja (GFCM) za 2017., stok papaline u Crnome moru iskorištava se na održiv način. Međutim, kako bi se osigurala održivost stoka papaline u Crnome moru, potrebno je zadržati trenutačnu razinu ribolovne smrtnosti od 11 475 tona.

               Ribarstvo koje iskorištava stokove oblića od velike je društveno-gospodarske važnosti za države uz obalu Crnog mora. Na svojem 41. godišnjem zasjedanju, održanom 2017., GFCM je donio Preporuku o višegodišnjem planu upravljanja ribolovom oblića u geografskom potpodručju 29 (Crno more). U toj preporuci (GFCM/41/2017/4) utvrđen je ukupni dopušteni ulov oblića (644 tone) za sljedeće dvije godine, 2018. i 2019., a ugovornim strankama raspodijeljene su privremene kvote. Ako se u savjetu Radne skupine GFCM-a za Crno more za 2018. ne potvrdi nastavak konstruktivnog kretanja ribolovne smrtnosti u smjeru obnove veličine stoka oblića u Crnome moru, GFCM može preispitati taj TAC i kvote. Kvota dodijeljena EU-u za 2018. iznosi 114 tona. U ovu Uredbu trebalo bi prenijeti TAC i kvotu za oblića, upravljanje ribolovnim naporom i ograničavanje broja ribolovnih dana na 180 dana godišnje te trenutačno primjenjivo dvomjesečno razdoblje zabrane ribolova, s trajanjem od 15. travnja do 15. lipnja.

               U skladu s člankom 2. Uredbe Vijeća (EZ) br. 847/96
                  1
                predlaže se da se članci 3. i 4. ne primjenjuju na stokove obuhvaćene ovom Uredbom. Međutim, u skladu s člankom 15. stavkom 9. Uredbe (EU) br. 1380/2013 fleksibilnost iz godine u godinu koja je njime predviđena primjenjuje se na stokove obuhvaćene obvezom iskrcavanja.

               ·Postojeće odredbe u području obuhvaćenom prijedlogom

               Ribolovne mogućnosti i način njihove raspodjele državama članicama uređuju se na godišnjoj razini. Najnoviji je takav zakonodavni akt Uredba Vijeća (EU) 2016/2372
                  2
                od 19. prosinca 2016. o utvrđivanju ribolovnih mogućnosti za određene riblje stokove u Crnome moru za 2017.

               Osim godišnjih ribolovnih mogućnosti trebalo bi navesti sljedeće mjere koje su relevantne za ribarstvo u Crnome moru i obuhvaćene ovim prijedlogom. Komisija radi na prijedlogu za prijenos preporuka GFCM-a, no pojedine preporuke neodvojivo su povezane s godišnjim ribolovnim mogućnostima te se stoga moraju uzeti u obzir u ovom prijedlogu:

               –Najmanje veličine za očuvanje i najmanje veličine oka mrežnog tega za ribolov oblića u Crnome moru utvrđene su Uredbom (EU) br. 227/2013 Vijeća i Europskog parlamenta od 13. ožujka 2013.
                  3
                o izmjeni Uredbe Vijeća (EZ) br. 850/98 o očuvanju ribolovnih resursa putem tehničkih mjera za zaštitu nedoraslih morskih organizama i Uredbe Vijeća (EZ) br. 1434/98 o uvjetima pod kojima se može iskrcavati haringa za industrijske svrhe koje ne obuhvaćaju neposrednu ljudsku potrošnju.

               –Preporuka GFCM/37/2013/2 o utvrđivanju minimalnih standarda za jednostruke mreže stajaćice za ribolov oblića i očuvanje kitova u Crnome moru, donesena na 37. zasjedanju Opće komisije za ribarstvo Sredozemlja (GFCM) (Split, svibanj 2013.).

               –Preporuka GFCM/39/2015/3 o utvrđivanju niza mjera za sprečavanje nezakonitog, neprijavljenog i nereguliranog ribolova oblića u Crnome moru, odvraćanje od njega i njegovo zaustavljanje, donesena na 39. zasjedanju Opće komisije za ribarstvo Sredozemlja (GFCM) (Milano, svibanj 2015.).

               –Bukureštanska deklaracija
                  4
               , izglasana u kontekstu sastanka na visokoj razini o upravljanju ribarstvom u Crnome moru koji je u listopadu 2016. organizirala Opća komisija za ribarstvo Sredozemlja (GFCM). Na toj je konferenciji donesena Bukureštanska deklaracija, u kojoj je naglašena potreba za zajedničkim pristupom i suradnjom obalnih država radi poboljšanja održivosti ribarstva u Crnome moru.

               –Višegodišnja strategija Opće komisije za ribarstvo Sredozemlja (GFCM) za razdoblje 2017. – 2020. za održivost ribarstva na Sredozemlju i na Crnome moru
                  5
               , u kojoj je među ostalim donesen skup mjera za jačanje upravljanja ribarstvom u Crnome moru na multilateralnoj razini.

               –Obveze koje su Bugarska i Rumunjska preuzele u prosincu 2016., u kontekstu Uredbe o ribolovnim mogućnostima za 2017., u cilju poboljšanja nadzora, borbe protiv nezakonitog, neprijavljenog i nereguliranog ribolova (NNN) i provedbe skupa mjera za oblića i kostelja, provode se učinkovito. I Bugarska i Rumunjska poduzele su brojne mjere, među kojima su ograničenje odobrenja za ribolov na razinu iz 2016., evidentiranje svih ulova, uključujući one manje od 50 kg, provedba češćih inspekcijskih pregleda na tržištu i na moru te zajednički inspekcijski pregledi koje koordinira EFCA.

               ·Dosljednost u odnosu na druge politike i ciljeve EU-a

               Predložene mjere u skladu su s ciljevima i propisima zajedničke ribarstvene politike i politikom Unije za održivi razvoj.

               2.REZULTATI SAVJETOVANJA SA ZAINTERESIRANIM STRANAMA I PROCJENE UČINAKA

               ·Prikupljanje i primjena stručnih znanja

               Glavne organizacije/glavni stručnjaci koji su sudjelovali u savjetovanju

               Znanstvena organizacija koja je sudjelovala u savjetovanju jest Znanstveni, tehnički i gospodarski odbor za ribarstvo (STECF).

               Unija svake godine traži znanstveni savjet STECF-a o stanju važnih ribljih stokova. STECF iznosi svoj savjet na temelju opisa dužnosti koji prima od Komisije. Najnoviji i najprecizniji savjet u trenutku rasprave o ovom prijedlogu u Vijeću odnosit će se na sve stokove Crnog mora za koje se predlažu kvote.

               Krajnji je cilj uspostaviti i održati razine stokova koje mogu proizvesti najviši održivi prinos (MSY). Taj je cilj izričito ugrađen u osnovnu uredbu o ZRP-u, u čijem se članku 2. stavku 2. navodi da će se taj cilj „postići do 2015., gdje je to moguće i […] do 2020. za sve stokove”. U tom se odražava obveza koju je Unija preuzela u vezi sa zaključcima Svjetskog sastanka na vrhu o održivom razvoju održanog 2002. u Johannesburgu i njegovim planom provedbe.

               ·Savjetovanja sa zainteresiranim stranama

               Savjetovanje sa zainteresiranim stranama provedeno je s pomoću Komunikacije Komisije o savjetovanju o ribolovnim mogućnostima za 2018. Znanstvenu osnovu prijedloga osigurat će STECF. Sva izvješća STECF-a dostupna su na web-mjestu Glavne uprave za pomorstvo i ribarstvo (GU MARE).

               ·Procjena učinka

               Na razini EU-a rizik od negativnog učinka na obnavljanje populacije stoka smanjen je dodatnim mjerama nadzora koje su uvele i provele Rumunjska i Bugarska u skladu sa svojim obvezama u kontekstu donošenja Uredbe o utvrđivanju ribolovnih mogućnosti za određene riblje stokove u Crnome moru za 2017.

               Na multilateralnoj je razini rizik od negativnog učinka na obnavljanje populacije stoka smanjen brojnim novim mjerama: 1. donošenjem Regionalnog akcijskog plana GFCM-a za borbu protiv ribolova NNN na 41. godišnjem zasjedanju GFCM-a; 2. provedbom na multilateralnoj razini projekta GFCM-a „BlackSea4Fish”, koji obuhvaća regionalnu suradnju u pogledu znanstvenih podataka; 3. donošenjem višegodišnjeg plana upravljanja ribolovom oblića u Crnome moru (geografsko potpodručje 29) na 41. godišnjem zasjedanju GFCM-a. Taj višegodišnji plan obuhvaća dvije faze: (a) ograničenje ulova za dvije godine (2018.–2019.) i pilot-projekt za inspekcije na moru; (b) TAC s ključem za raspodjelu i stalnim inspekcijskim programom do 2020. Na temelju klauzule o reviziji unesene u plan sljedeće godine bit će moguće preispitivanje TAC-a i kvota ako se u znanstvenom savjetu ne potvrdi nastavak konstruktivnog kretanja ribolovne smrtnosti. Taj će plan doprinijeti učinkovitoj borbi protiv ribolova NNN i pravilnom upravljanju stokovima oblića u svim državama uz obalu Crnog mora.

               Prijedlog ne odražava samo kratkoročne zabrinutosti, već je i dio dugoročnijeg pristupa u okviru kojega bi se razmjeri ribolova postupno prilagodili dugoročno održivim razinama.

               Pristup primijenjen u ovom prijedlogu mogao bi stoga srednjoročno dovesti do smanjenog ribolovnog napora, a dugoročno i do stabilnih ili povećanih kvota. Očekuje se da će dugoročne posljedice tog pristupa biti smanjen utjecaj na okoliš kao posljedica prilagodbe ribolovnog napora te prilagodbe ribolovnih mogućnosti. Održivost ribolovnih aktivnosti dugoročno će se povećati.

               3.PRAVNI ELEMENTI PRIJEDLOGA

               ·Sažetak predloženih mjera

               Prijedlogom se utvrđuju ograničenja ulova primjenjiva na ribarstvo Unije u Crnome moru radi osiguranja biološki, gospodarski i društveno održivih razina ribarstva, što je i cilj zajedničke ribarstvene politike.

               ·Pravna osnova

               Pravna osnova ovog prijedloga jest članak 43. stavak 3. Ugovora o funkcioniranju Europske unije.

               Obveze Unije povezane s održivim iskorištavanjem živih morskih resursa proizlaze iz obveza utvrđenih u članku 2. osnovne uredbe o ZRP-u.

               ·Načelo supsidijarnosti

               Prijedlog je u isključivoj nadležnosti Unije kako je navedeno u članku 3. stavku 1. točki (d) Ugovora o funkcioniranju Europske unije. Stoga se načelo supsidijarnosti ne primjenjuje.

               ·Načelo proporcionalnosti

               Prijedlog je u skladu s načelom proporcionalnosti iz sljedećeg razloga.

               Zajednička ribarstvena politika jedna je od zajedničkih politika. U skladu s člankom 43. stavkom 3. UFEU-a Vijeće usvaja mjere o utvrđivanju i raspodjeli ribolovnih mogućnosti.

               Predloženom Uredbom Vijeća ribolovne mogućnosti raspodjeljuju se državama članicama. Uzimajući u obzir članak 16. stavke 6. i 7. te članak 17. Uredbe 1380/2013, države članice imaju slobodu u raspodjeli tih mogućnosti plovilima koja plove pod njihovom zastavom na način koji smatraju primjerenim. Države članice stoga imaju širok manevarski prostor za odlučivanje o društvenim i gospodarskim modelima koje su odabrale za iskorištavanje ribolovnih mogućnosti koje su im raspodijeljene.

               Ovaj prijedlog nema nove financijske posljedice za države članice. Ovu Uredbu Vijeće donosi svake godine, a javna i privatna sredstva potrebna za njezinu provedbu već su na raspolaganju.

               ·Odabir instrumenata

               Predloženi instrumenti: uredba.

               Riječ je o prijedlogu za upravljanje ribarstvom na temelju članka 43. stavka 3. UFEU-a i u skladu s člankom 16. Uredbe (EU) br. 1380/2013.

               4.UTJECAJ NA PRORAČUN

               Prijedlog nema nikakav utjecaj na proračun Unije.

               2017/0306 (NLE)

               Prijedlog

               UREDBE VIJEĆA

               o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2018.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43. stavak 3.,

               uzimajući u obzir prijedlog Europske komisije,

               budući da:

               (1)Člankom 43. stavkom 3. Ugovora previđeno je da Vijeće, na prijedlog Komisije, usvaja mjere o utvrđivanju i raspodjeli ribolovnih mogućnosti.

               (2)Uredbom (EU) br. 1380/2013 Europskog parlamenta i Vijeća
                  6
                zahtijeva se donošenje mjera očuvanja uzimajući u obzir raspoložive znanstvene, tehničke i gospodarske savjete, uključujući, gdje je to relevantno, izvješća koja je sastavio Znanstveni, tehnički i gospodarski odbor za ribarstvo (STECF).

               (3)Zadaća je Vijeća usvojiti mjere o utvrđivanju i raspodjeli ribolovnih mogućnosti po ribarstvu ili skupini ribarstava u Crnome moru, prema potrebi uključujući određene uvjete koji su funkcionalno povezani s time. U članku 16. stavcima 1. i 4. Uredbe (EU) br. 1380/2013 predviđeno je da ribolovne mogućnosti treba raspodijeliti među državama članicama tako da se svakoj državi članici osigura relativna stabilnost ribolovnih aktivnosti za svaki stok ili vrstu ribarstva te u skladu s ciljevima zajedničke ribarstvene politike iz članka 2. stavka 2. te uredbe.

               (4)Na svojem 41. godišnjem zasjedanju, održanom 2017., Opća komisija za ribarstvo Sredozemlja (GFCM) donijela je Preporuku GFCM/40/2017/4 o višegodišnjem planu upravljanja ribolovom oblića u geografskom potpodručju 29 (Crno more). U toj preporuci utvrđen je ukupni dopušteni ulov oblića za dvije godine (2018.–2019.) i raspodijeljene su privremene kvote. Tu bi mjeru trebalo prenijeti u pravo Unije.

               (5)Ribolovne mogućnosti trebalo bi utvrditi na temelju raspoloživog znanstvenog savjeta, uzimajući u obzir biološke i društveno-gospodarske aspekte uz osiguravanje pravednog postupanja među različitim sektorima ribarstva, te uzimajući u obzir mišljenja koja su dionici izrazili tijekom savjetovanja.

               (6)      U skladu s dostupnim znanstvenim savjetom STECF-a, kako bi se osigurala održivost stoka papaline u Crnome moru, potrebno je zadržati trenutačnu razinu ribolovne smrtnosti.

                (7)Za ribolov papaline obveza iskrcavanja iz članka 15. stavka 1. Uredbe (EU) br. 1380/2013 primjenjuje se od 1. siječnja 2015. Za ribolov oblića obveza iskrcavanja iz članka 15. stavka 1. Uredbe (EU) br. 1380/2013 primjenjuje se od 1. siječnja 2017.

               (8)Primjena ribolovnih mogućnosti utvrđenih u ovoj Uredbi podliježe Uredbi Vijeća (EZ) br. 1224/2009
                  7
               , a posebno njezinim člancima 33. i 34., koji se odnose na evidentiranje ulovâ i dostavu podataka o iscrpljenju ribolovnih mogućnosti. Stoga je potrebno odrediti oznake koje države članice trebaju upotrebljavati pri slanju podataka Komisiji koji se odnose na iskrcavanje stokova koji podliježu ovoj Uredbi.

               (8)U skladu s člankom 2. Uredbe Vijeća (EZ) br. 847/96
                  8
                potrebno je utvrditi stokove obuhvaćene raznim mjerama iz tog članka.

               (9)Za stok oblića trebalo bi poduzeti daljnje korektivne mjere. Zadržavanjem trenutačno primjenjivog dvomjesečnog razdoblja zabrane ribolova, s trajanjem od 15. travnja do 15. lipnja, osigurala bi se daljnja zaštita stoka oblića tijekom njegove sezone mriještenja. Upravljanje ribolovnim naporom i ograničavanje broja ribolovnih dana na 180 dana godišnje pozitivno bi djelovali na očuvanje stoka oblića.

                 (10)Kako bi se izbjegao prekid ribolovnih aktivnosti i ribarima iz Unije osigurala sredstva za život, važno je predmetno ribarstvo u Crnome moru otvoriti 1. siječnja 2018. Zbog hitnosti ova bi Uredba trebala stupiti na snagu odmah nakon objave.

               (11)Ribolovnim bi se mogućnostima trebalo koristiti potpuno u skladu s primjenjivim pravom Unije,

               DONIJELO JE OVU UREDBU:

               POGLAVLJE I.
                  Predmet, područje primjene i definicije

               Članak 1.
               Predmet

               Ovom se Uredbom utvrđuju ribolovne mogućnosti dostupne ribarskim plovilima Unije koje plove pod zastavom Bugarske i Rumunjske za 2018. za sljedeće stokove:

               (a) stok papaline (Sprattus sprattus) u Crnome moru;

               (b) stok oblića (Psetta maxima) u Crnome moru.

               Članak 2.
               Područje primjene

               Ova se Uredba primjenjuje na ribarska plovila Unije koja plove pod zastavom Bugarske ili Rumunjske i djeluju u Crnome moru.

               Članak 3.
               Definicije

               Za potrebe ove Uredbe primjenjuju se sljedeće definicije:

               (a)„GFCM” znači Opća komisija za ribarstvo Sredozemlja;

               (b)„Crno more” znači geografsko potpodručje 29 kako je definirano u Prilogu I. Uredbi (EU) br. 1343/2011 Europskog parlamenta i Vijeća
                  9
               ;

               (c)„ribarsko plovilo” znači svako plovilo opremljeno za gospodarsko iskorištavanje morskih bioloških resursa;

               (d)„ribarsko plovilo Unije” znači ribarsko plovilo koje plovi pod zastavom neke države članice i registrirano je u Uniji;

               (e)
                     „stok” znači morski biološki resurs koji se pojavljuje na određenom području upravljanja;

               (f)„autonomna kvota Unije” znači ograničenje ulovâ samostalno raspodijeljeno ribarskim plovilima Unije s obzirom na to da nisu dogovoreni ukupni dopušteni ulovi (TAC).

               (g)„analitička kvota” znači autonomna kvota Unije za koju je dostupna analitička procjena.

               POGLAVLJE II.
                  Ribolovne mogućnosti

               Članak 4.
               Raspodjela ribolovnih mogućnosti

               1. Autonomna kvota Unije za papalinu i raspodjela te kvote državama članicama te, prema potrebi, uvjeti koji su funkcionalno povezani s time navedeni su u Prilogu.

               2. TAC za oblića, koji je primjenjiv u vodama Unije za ribarska plovila Unije, i raspodjela tog TAC-a državama članicama te, prema potrebi, uvjeti koji su funkcionalno povezani s time navedeni su u Prilogu.

               Članak 5.
               Posebne odredbe o raspodjeli

               Raspodjelom ribolovnih mogućnosti državama članicama kako je utvrđeno u ovoj Uredbi ne smiju se dovesti u pitanje:

               (a)razmjene u skladu s člankom 16. stavkom 8. Uredbe (EU) br. 1380/2013;

               (b)smanjenja i preraspodjele u skladu s člankom 37. Uredbe (EZ) br. 1224/2009;

               (c)smanjenja u skladu s člancima 105. i 107. Uredbe (EZ) br. 1224/2009.

               Članak 6.

               Upravljanje ribolovnim naporom za oblića

               Ribarska plovila Unije koja imaju odobrenje za ribolov oblića u Crnome moru ne smiju imati više od 180 ribolovnih dana godišnje, neovisno o ukupnoj dužini plovilâ.

               POGLAVLJE III.
                  Završne odredbe

               Članak 7.
               Prijenos podataka

               Kada države članice u skladu s člancima 33. i 34. Uredbe (EZ) br. 1224/2009 Komisiji šalju podatke o iskrcanim količinama ulovljenih stokova, one upotrebljavaju oznake za stokove navedene u Prilogu ovoj Uredbi.

               Članak 8.
               Stupanje na snagu

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se od 1. siječnja 2018.

               Ova je Uredba u cijelosti obvezujuća i izravno se primjenjuje u svim državama članicama.

               Done at Brussels,

                     Za Vijeće

                     Predsjednik

                     (1)

                        Uredba Vijeća (EZ) br. 847/96 od 6. svibnja 1996. o uvođenju dodatnih uvjeta za upravljanje godišnjim ukupnim dopuštenim ulovom (TAC) i kvotama (SL L 115, 9.5.1996., str. 3.).

                     (2)

                        SL L 352, 23.12.2016., str. 26.

                     (3)

                        SL L 78, 20.3.2013., str. 1.

                     (4)

                        Dostupno na http://www.fao.org/gfcm/meetings/blackseaconference2016/en/.

                     (5)

                        Dostupno na: http://www.fao.org/gfcm/reports/statutory-meetings/detail/en/c/454522/.

                     (6)

                        Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).

                     (7)

                        Uredba Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (SL L 343, 22.12.2009., str. 1.).

                     (8)

                        Uredba Vijeća (EZ) br. 847/96 od 6. svibnja 1996. o uvođenju dodatnih uvjeta za upravljanje godišnjim ukupnim dopuštenim ulovom (TAC) i kvotama (SL L 115, 9.5.1996., str. 3.).

                     (9)

                        Uredba (EU) br. 1343/2011 Europskog parlamenta i Vijeća od 13. prosinca 2011. o određenim odredbama za ribolov u području Sporazuma o GFCM-u (Opća komisija za ribarstvo Sredozemlja) i o izmjeni Uredbe Vijeća (EZ) br. 1967/2006 o mjerama upravljanja za održivo iskorištavanje ribolovnih resursa u Sredozemnom moru (SL L 347, 30.12.2011., str. 44.).

    ---documentbreak---

               EUROPSKA KOMISIJA
            Bruxelles,21.11.2017.
            COM(2017) 672 final
            PRILOG

            Prijedlogu uredbe Vijeća
            o utvrđivanju ribolovnih mogućnosti za određene riblje stokove i skupine ribljih stokova u Crnome moru za 2018.

               PRILOG

                        Vrsta:

                        papalina

                        Zona:

                        vode Unije u Crnome moru

                        Sprattus sprattus

                        (SPR/F37.4.2.C)

                        Bugarska

                        8 032,50

                        Analitička kvota

                        Ne primjenjuje se članak 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Rumunjska

                        3 442,50

                        Unija

                        11 475

                        TAC

                        Nije relevantno/Nije dogovoreno

                        Vrsta:

                        oblić

                        Zona:

                        vode Unije u Crnome moru

                        Psetta maxima

                        (TUR/F37.4.2.C)

                        Bugarska

                        57

                        Analitički TAC

                        Ne primjenjuje se članak 3. Uredbe (EZ) br. 847/96.

                        Ne primjenjuje se članak 4. Uredbe (EZ) br. 847/96.

                        Rumunjska

                        57

                        Unija

                        114

                        (*)

                        TAC

                                     644

                        _________

                         (*)
                              Od 15. travnja do 15. lipnja 2018. nisu dopuštene nikakve ribolovne aktivnosti, uključujući prekrcaj, prihvat na plovilo, iskrcavanje i prvu prodaju.